Koop nou ook dié digitale munt op Luno | Netwerk24
Deur Petrus Malherbe 25 Februarie 2020 11:35
Bitcoin bly die wêreld se grootste digitale geldeenheid. Foto: Unsplash
Beleggers kan nou ook ripple koop en verkoop op Luno, Suid-Afrika se grootste verhandelingsplatform vir digitale geldeenhede.
Ripple is tans die wêreld se derde grootste digitale geldeenheid, gegrond op sy totale markwaarde van $12,5 miljard.
Luno bied reeds die verhandeling in bitcoin, ethereum en bitcoin cash aan. Maar weens die “groeiende vraag” na ripple sal dit nou ook vanaf 3 Maart op Luno aangeskaf kan word, sê Marius Reitz, algemene bestuurder van Luno in Afrika.
“2020 was sover ’n interessante jaar vir alternatiewe munte waarvan baie beter as bitcoin presteer.”
Die waarde van ethereum is reeds 104% hoër as aan die begin van Januarie, terwyl die prys van bitcoin cash reeds 87% hoër is.
Die prys van ripple is 41% hoër as aan die begin van die jaar. Die bitcoin-prys het in dieselfde tydperk met 35% gestyg.
Luno het in 2019 sy gebruikers gevra watter digitale geldeenhede hulle graag op die platform wil sien en ripple was ’n gunsteling.
Op die internasionale verhandelingsplatform Coinbase verhandel ripple tans teen R4 per munt. R34,8 miljard se ripple is in die laaste 24 uur verhandel en daar is tans 43,7 miljard ripple munte in omgang.
Bitcoin verhandel tans teen R151 417 op Luno, ethereum kos R4 103 en bitcoin cash verhandel teen R5 838.
Luno het nog nie bekend gemaak teen hoeveel ripple op sy platform gaan verhandel sodra dit beskikbaar is nie.
Digitale geldeenhede kos aansienlik duurder op Luno as op internasionale verhandelingsplatforms.
Luno gaan wel ripple teen ’n “verlaagde prys” aanbied vir die eerste 30 dae wat dit op die platform beskikbaar is.
Meer oor: Luno | Beleggings | Bitcoin | Digitale Geld | Ripple | Kriptogeld | Kriptogeldeenhede
Bitcoin raak al hoe blinker vir beleggers
Só lyk jou bitcoin as jy Januarie belê het